KIRJALLINEN KYSYMYS E-3275/02 esittäjä(t): Ioannis Marínos (PPE-DE) komissiolle. Kreikkalaiset polttoainevarastot.



Virallinen lehti nro 155 E , 03/07/2003 s. 0125 - 0126



KIRJALLINEN KYSYMYS E-3275/02 esittäjä(t): Ioannis Marínos (PPE-DE) komissiolle (19. marraskuuta 2002) Aihe: Kreikkalaiset polttoainevarastot Agence Europe -tiedotuslehden julkaiseman artikkelin mukaan (N:o 8320, 17. lokakuuta 2002) komissio on päättänyt pyytää Kreikkaa saattamaan polttoainevarastonsa yhteisön lainsäädännön edellyttämälle, vähintään 90 päivän kulutusta vastaavalle tasolle. Samassa artikkelissa mainitaan, että yhtenätoista kahdestatoista vuoden 2001 kuukaudesta Kreikan bensiinivarastot olivat edellä mainitun rajan alapuolella, ja samoin oli asia myös nestekaasun ja kerosiinin kohdalla kahdeksana saman vuoden kahdestatoista kuukaudesta. On syytä panna merkille myös se, että Kreikka ei ole toimittanut komissiolle varastojaan vuonna 2002 koskevaa vuosikertomusta. Pitävätkö edellä mainitut tiedot paikkansa? Mitä perusteluja Kreikka on esittänyt polttoainevarastojensa tilanteelle vuonna 2001? Miksei se ole lähettänyt vuoden 2002 varastoja koskevaa kertomusta? Mitkä muut maat ovat jättäneet asiaa koskevat velvoitteensa täyttämättä? Minkälaisen vastaanoton komissio arvelee saavansa sille ehdotukselleen, että varastojen vähimmäisraja nostettaisiin nykyisestä 90 päivän kulutusta vastaavasta 120 päivän kulutusta vastaavaksi? Ja mikäli jäsenvaltiot eivät noudata tätä vähimmäisrajaa, kuinka komissio voi saada sen täytäntöönpantua? Loyola de Palacion komission puolesta antama vastaus (20. joulukuuta 2002) Komissio esitti 16. lokakuuta 2002 Kreikalle virallisen pyynnön noudattaa yhteisön lainsäädännön säännöksiä, joiden perusteella jäsenvaltioilla on velvollisuus jatkuvasti varastoida kolmea polttoainetuotetta vähintään 90 päivän kulutusta vastaava määrä. Tarkat tiedot Kreikan polttoainevarastoista esitetään seuraavassa. Vuonna 2000 Kreikan polttoainevarastot olivat luokan I tuotteiden (bensiinin) osalta kymmenenä kuukautena kahdestatoista pienemmät kuin vaadittu 90 päivän kulutusta vastaava määrä. Luokan II osalta (keskitisleet kuten kaasuöljy ja kerosiini) varastot olivat kahdeksana kuukautena kahdestatoista pienemmät kuin vaadittu 90 päivän kulutusta vastaava määrä. Vuonna 2001 Kreikka rikkoi vaatimuksia yhtenätoista kuukautena kahdestatoista luokassa I ja kahtena kuukautena kahdestatoista luokassa II. Kreikka ei ole koskaan perustellut asiaa selkeästi. Kreikka toimitti 18. marraskuuta 2002 komissiolle tiedot varastoistaan vuoden 2002 ensimmäisen puoliskon aikana. Kyseiset tiedot pitäisi toimittaa kuukausittain viimeistään viitekuukautta seuraavan toisen kuukauden 25. päivänä. Tietojen mukaan Kreikka oli noudattanut varastoja koskevia velvoitteitaan kyseisenä ajanjaksona. Komissio seuraa edelleen tarkkaan Kreikan varastojen tilannetta varmistaakseen, että asiaan on löydetty rakenteellinen ratkaisu, jolla taataan, että Kreikka noudattaa jatkuvasti alarajaksi asetettua 90 päivän kulutusta vastaavaa määrää tuoteluokittain ja etteivät uusimmat tiedot ole vain suhdannevaihtelun tulos. Mikään muu jäsenvaltio ei ole ollut vastaavassa tilanteessa kuin Kreikka. Kaksi muuta jäsenvaltiota Belgia ja Portugali ovat kuitenkin äskettäin alittaneet 90 päivän kulutusta vastaavaa määrää koskevan rajan yhdessä tuoteluokassa (keskitisleet). Komissio on esittänyt jäsenvaltioille epävirallisen pyynnön tilanteen korjaamisesta. Jos tilannetta ei korjata pikaisesti, komissio käynnistää rikkomusmenettelyn kyseisiä jäsenvaltioita vastaan. Keskustelut kyseisistä ehdotuksista eivät ole toistaiseksi alkaneet sen paremmin neuvostossa kuin parlamentissakaan. Jos jäsenvaltiot eivät noudata varastojen vähimmäismääristä annettua yhteisön lainsäädäntöä, komissio voi käynnistää EY:n perustamissopimuksen 226 artiklassa tarkoitetun rikkomismenettelyn (Kreikan tapauksessa edellä mainittu pyyntö esitettiin perusteltuna lausuntona, mikä on toinen vaihe 226 artiklassa tarkoitetussa rikkomusmenettelyssä). Jos perusteltuun lausuntoon ei anneta tyydyttävää vastausta ja jos jäsenvaltio ei toteuta tyydyttäviä toimia, komissio voi saattaa asian yhteisöjen tuomioistuimen käsiteltäväksi.